復用前韵答明略并呈魯直
作者：晁補之
朝代：宋

paragraphs: 廖君憤世談刺口，人言寧食葱三斗。
軒然齃鼻頤隠肩，日日醉市驅馿還。
我初目病視彷彿，望君有異大人間。
新豐兩行惜不上，竹林風來虛自賞。
俯頭落筆千人驚，一戰取齊餘兩城。
田生龍甲頼束葦，詭勝尾熱安知榮。
盈盈府中誰憐此，爲君愧慚黄夫子。
論功欲識非戰罪，試使喑噁走楊喜。
君不見方朔高才良獨難，割肉要令生自彈。
北軍給食誰致爾，羊求平昔安能攀。
偶然捧檄忽擲板，鳥自知還雲出山。